**Výzva na podávanie RP pre materské školy „Múdre hranie“**

Ministerstvo školstva, vedy, výskumu a športu Slovenskej republiky vyhlasuje výzvu na podávanie žiadostí v rozvojovom projekte „Múdre hranie“.

Výzva je určená všetkým verejným, cirkevným a súkromným materským školám (aj špeciálnym), vrátane organizačnej zložky materská škola na základnej škole s materskou školou alebo spojenej škole. Financie sa dajú použiť na nákup detských kníh a didaktických pomôcok uvedených vo výzve a zozname pomôcok. Cieľom projektu je zlepšiť vybavenie materských škôl na skvalitnenie výchovno – vzdelávacieho procesu.

**Materská škola** môže získať **max. 500 Eur** (ak má menej ako 50 detí), **max. 1000 Eur** (ak má 50 a viac detí).

Materské školy podávajú žiadosti len **elektronicky cez formulár**, ktorý je prístupný na minedu.sk v termíne **do 1. 2. 2021, 23:59 hod**. podľa pokynov vo výzve **„Múdre hranie“**. Materská škola sa prihlasuje prostredníctvom svojho EDUID, jeho zadaním sa z RISu automaticky doplnia údaje o materskej škole a jej zriaďovateľovi. Na pomoc pri vypisovaní žiadosti zverejňuje ministerstvo výzvu, vzor vyplnenej prihlášky, zoznam pomôcok, ktoré sú oprávneným výdavkom, najčastejšie kladené otázky a pripravujeme aj zoznam odporúčanej detskej literatúry.

V prípade, že má materská škola technické problémy pri zasielaní žiadosti o projekt, môže napísať alebo zavolať na call centrum ministerstva, kde jej vedia zistiť, či žiadosť bola správne odoslaná. Prosíme však tých, ktorí dostali poďakovanie, aby si to neoverovali cez call centrum, lebo by ho úplne zahltili.

**Call centrum** je k dispozícii v pracovných dňoch od 8.00 hod. do 16.00 hod. na bezplatnom telefónnom čísle **0800 138 033** alebo e-mailovej adrese [**helpdesk@iedu.sk**](mailto:helpdesk@iedu.sk).  
  
**Aktualizácia: Vzhľadom na veľký počet žiadostí o RP Múdre hranie (2227 žiadostí) a iné objektívne príčiny je zmenený termín vyhodnocovania RP z pôvodného 15. 2. 2021 na nový termín do 23. 2. 2021.**